
A kárpátaljai idegenforgalmi objektumokkal kapcsolatos ismeretvizsgálat a Debreceni Egyetem Bölcsészettudományi Karának hallgatói körében

Kulcsszavak: Kárpátalja turizmus; idegenforgalmi vonzerők; kérdőíves kutatás; promóció.
Az elemzés célja, hogy felmérje Kárpátalja turisztikai attrakcióinak tudásszintjét a Debreceni Egyetem Bölcsészettudományi Karának hallgatói körében. A kutatás egy kérdőíves módszert használ, amelyet online osztottak meg a hallgatók között. A kérdőív 81, különböző szakon és évfolyamon tanuló, válaszadó válaszait gyűjtötte össze.
A kérdőív több részre oszlott: feleletválasztós kérdések, igaz/hamis állítások, leírásokhoz kapcsolódó helyek felismerése, képfelismerés és vaktérkép alapú azonosítás. Az eredményekből kiderült, hogy bár a válaszadók egy része már járt Kárpátalján, a turisztikai objektumokkal kapcsolatos ismereteik vegyesek. Az olyan ikonikus helyszínek, mint a Munkácsi vár vagy a Szinevéri-tó ismertebbek voltak, míg más látnivalók, mint az UNESCO Világörökség részét képező templomok vagy az Árpád-vonal kevésbé voltak ismertek.
Az eredmények elemzése alapján a kutatás rávilágított Kárpátalja turisztikai vonzerejének szélesebb körű népszerűsítésére, különösen a fiatalabb generáció és az egyetemisták körében. Ez nemcsak a térség turisztikai ismertségét növelheti, hanem hozzájárulhat a turizmus gazdasági fejlődéséhez is.
 



